PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2010/FH/3/1/043	Bratislava 13. júla 2010	

Protimonopolný úrad Slovenskej republiky, odbor koncentrácií v správnom konaní č. 0023/OK/2010 začatom dňa 12. 05. 2010 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľa AGROFERT HOLDING, a.s., Pyšelská 2327/2, 149 00 Praha 4, Česká republika, IČO: 26 185 610 prostredníctvom Mgr. Roberta Ondrášika, advokáta a konateľa konajúceho vo vlastnom mene a na účet spoločnosti agner & partners, s.r.o., Špitálska 10, 811 09 Bratislava, IČO: 36 722 758 vo veci koncentrácie podnikateľov AGROFERT HOLDING, a.s., Pyšelská 2327/2, 149 00 Praha 4, Česká republika, IČO: 26 185 610, KMOTR – Masna Kroměříž a.s., Hulínská 2286, 767 60 Kroměříž, IČO: 255 70 765 a  Krahulík – MASOZÁVOD Krahulčí, a.s., Krahulčí 10, 588 56 Telč, okres Jihlava, Česká republika, IČO: 255 86 823

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcou v získaní výlučnej priamej kontroly podnikateľa AGROFERT HOLDING, a.s., Pyšelská 2327/2, 149 00 Praha 4, Česká republika, IČO: 26 185 610 nad podnikom podnikateľa KMOTR – Masna Kroměříž a.s., Hulínská 2286, 767 60 Kroměříž, IČO: 255 70 765 a nad podnikom podnikateľa Krahulík – MASOZÁVOD Krahulčí, a.s., Krahulčí 10, 588 56 Telč, okres Jihlava, Česká republika, IČO: 255 86 823 na základe Zmluvy o odplatnom prevode listinných cenných papierov spoločnosti KMOTR – Masna Kroměříž a.s., Hulínská 2286, 767 60 Kroměříž, IČO: 255 70 765  uzavretej dňa 03. 05. 2010 medzi Českomoravský úzenářský holding, a.s., Pobřežní 297/14, 186 00 Praha 8, Česká republika, IČO: 27444759 a AGROFERT HOLDING, a.s., Pyšelská 2327/2, 149 00 Praha 4, Česká republika, IČO: 26 185 610 a Zmluvy o odplatnom prevode listinných cenných papierov spoločnosti Krahulík – MASOZÁVOD Krahulčí, a.s., Krahulčí 10, 588 56 Telč, okres Jihlava, Česká republika, IČO: 255 86 823 uzavretej dňa 03. 05. 2010 medzi Českomoravský úzenářský holding, a.s., Pobřežní 297/14, 186 00 Praha 8, Česká republika, IČO: 27444759 a AGROFERT HOLDING, a.s., Pyšelská 2327/2, 149 00 Praha 4, Česká republika, IČO: 26 185 610.

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bola dňa 12. 05. 2010 listom zaevidovaným pod č. 1831/2010 spoločnosťou AGROFERT HOLDING, a.s., Pyšelská 2327/2, 149 00 Praha 4, Česká republika, IČO: 26 185 610 (ďalej len „AGROFERT“) prostredníctvom splnomocneného zástupcu Mgr. Roberta Ondrášika, advokáta a konateľa konajúceho vo vlastnom mene a na účet spoločnosti agner & partners, s.r.o., Špitálska 10, 811 09 Bratislava, IČO: 36 722 758 (ďalej len „splnomocnený zástupca“) oznámená koncentrácia podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) podnikateľov AGROFERT, KMOTR – Masna Kroměříž a.s., Hulínská 2286, 767 60 Kroměříž, IČO: 255 70 765 (ďalej len „Kmotr“) a  Krahulík – MASOZÁVOD Krahulčí, a.s., Krahulčí 10, 588 56 Telč, okres Jihlava, Česká republika, IČO: 255 86 823 (ďalej len „Krahulík“) (ďalej len „Oznámenie koncentrácie“). 

2.	Predmetné Oznámenie koncentrácie doplnil oznamovateľ koncentrácie listom zaevidovaným úradom pod č. 1931/2010 dňa 19. 05. 2010.

3.	Na základe Oznámenia koncentrácie sa dňa 12. 05. 2010 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo správneho konania 0023/OK/2010, o čom úrad informoval oznamovateľa koncentrácie listom č. 2178/PMÚ SR/2010 zo dňa 07. 06. 2010.

4.	Vzhľadom na to, že predmetné oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad listom č. 2178/PMÚ SR/2010 zo dňa 07. 06. 2010, listom č. 2230/PMÚ SR/2010 zo dňa 09. 06. 2010 a listom č. 2450/2010 zo dňa 29. 06. 2010 vyzval oznamovateľa koncentrácie na doplnenie predmetného Oznámenia koncentrácie.

5.	Oznamovateľ koncentrácie doplnil chýbajúce informácie a podklady podľa § 10 ods. 12 zákona a Vyhlášky listami zaevidovanými úradom pod č. 2287/2010 dňa 15. 06. 2010, 2350/2010 dňa 21. 06. 2010, 2502/2010 dňa 02. 07. 2010 a 2560/2010 dňa 09. 07. 2010. 

6.	Doručením listu č. 2560/2010 sa Oznámenie predmetnej koncentrácie stalo podľa § 10 ods. 12 zákona v spojení s Vyhláškou úplným a dňa 12. 07. 2010 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom č. 2561/PMÚ SR/2010 zo dňa 09. 07. 2010.

7.	Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 3 319 eur bol uhradený dňa 18. 05. 2010.

8.	Z podkladov a informácií, ktoré boli úradu predložené v predmetnom správnom konaní účastníkom správneho konania vyplynuli nasledujúce skutočnosti:

I.	Podnikatelia

9.	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

AGROFERT

10.	AGROFERT je obchodná akciová spoločnosť zapísaná v Obchodnom registri Mestského súdu v Prahe, oddiel B, vložka č. 6626. Jediným akcionárom spoločnosti AGROFERT je fyzická osoba Ing. Andrej Babiš. 

11.	AGROFERT je obchodnou spoločnosťou holdingového typu bez vlastného výrobného programu, ktorá formou majetkových účastí združuje približne 200 obchodných a výrobných spoločností predovšetkým na území Českej a Slovenskej republiky, ale aj v iných krajinách (ďalej len „skupina AGROFERT“). Činnosť spoločností patriacich do skupiny AGROFERT možno podľa Oznámenia koncentrácie rozdeliť do troch základných oblastí a to ako:
-	činnosť súvisiaca s poľnohospodárstvom,
-	činnosť súvisiaca s potravinárstvom a 
-	činnosť súvisiaca s priemyselnou výrobou chemických látok na báze anorganickej a organickej chémie.
Úplný zoznam spoločností kontrolovaných spoločnosťou AGROFERT je súčasťou spisu.

12.	Medzi potravinárske spoločnosti, prostredníctvom ktorých pôsobí spoločnosť AGROFERT na území Slovenskej republiky patrí spoločnosť Kostelecké uzeniny, a. s., Kostelec 60, 588 61, Česká republika (ďalej len „Kostelecké uzeniny“) a HYZA, a. s., Odbojárov 2279/37, 955 92 Topoľčany (ďalej len „HYZA“). Hlavným predmetom činnosti týchto spoločností je spracovanie bravčového a hovädzieho mäsa a hydiny.

13.	Z vyššie uvedených skutočností vyplýva, že AGROFERT je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Kmotr

14.	Kmotr je obchodnou akciovou spoločnosťou zapísanou v obchodnom registri Krajského súdu v Brne, oddiel B, vložka č. 3015, ktorá patrí medzi popredných producentov trvanlivých mäsových výrobkov v Českej republike. 

15.	Hlavnou činnosťou spoločnosti Kmotr je spracovanie bravčového a hovädzieho mäsa a následná výroba a predaj mäsových výrobkov. Z Oznámenia koncentrácie vyplýva, že spoločnosť Kmotr sa zaoberá výrobou údenín a špecializuje sa na výrobu trvanlivých salám, a to tepelne opracovaných aj fermentovaných. Pre doplnenie svojho ponukového portfólia nakupuje ostatné údeniny (krájané, mäkké, špeciality, atď.) od iných výrobcov z Českej republiky. Spoločnosť Kmotr má vo svojej ponuke aj mäsové výrobky z hydinového mäsa, pričom tieto výrobky spoločnosť Kmotr nevyrába, ale ich nakupuje od iného výrobcu a predáva ich ďalej ako obchodný tovar.

16.	Spoločnosť pôsobí predovšetkým na trhu Českej republiky, ale časť svojich výrobkov vyváža aj na územie Slovenska a v menšej miere aj na územie Poľska. 

17.	Z vyššie uvedených skutočností vyplýva, že Kmotr je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Krahulík

18.	Krahulík je obchodnou akciovou spoločnosťou zapísanou v Obchodnom registri Krajského súdu v Brne, oddiel B, vložka 3202, ktorá patrí podľa Oznámenia koncentrácie k najtradičnejším producentom údenín v Českej republike. 

19.	Hlavnou činnosťou spoločnosti Krahulík je spracovanie bravčového a hovädzieho mäsa a následná výroba a predaj mäsových výrobkov. Spoločnosť Krahulík sa zaoberá hlavne výrobou údenín. Vo výrobe prevažujú trvanlivé mäsové výrobky, a to tepelne opracované i fermentované. Ostatné výrobné portfólio tvorí výroba ostatných netrvanlivých údenín, ako sú krájané mäsové výrobky, mäkké mäsové výrobky, špeciality, údené mäso alebo varené a pečené mäsové výrobky. Spoločnosť Krahulík pre doplnenie svojho ponukového portfólia nakupuje v malej miere údeniny aj od iných výrobcov z Českej republiky.

20.	Spoločnosť Krahulík pôsobí predovšetkým na trhu Českej republiky, ale časť svojich výrobkov dodáva aj na územie Slovenka, Poľska a Maďarska.

21.	Z vyššie uvedených skutočností vyplýva, že Krahulík je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

II.	Forma koncentrácie

22.	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

23.	Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

24.	Úrad po preštudovaní Oznámenia koncentrácie zistil, že 03. 05. 2010 bola uzavretá Zmluva o odplatnom prevode listinných cenných papierov spoločnosti Kmotr medzi spoločnosťou Českomoravský úzenářský holding, a.s., Pobřežní 297/14, 186 00 Praha 8, Česká republika, IČ: 27444759 (ďalej len „Československý uzenářský podnik“) ako predávajúcim  a spoločnosťou AGROFERT ako kupujúcim (ďalej len „Zmluva Kmotr“) a 03. 05. 2010 bola uzavretá Zmluva o odplatnom prevode listinných cenných papierov spoločnosti Krahulík medzi spoločnosťou Českomoravský úzenářský holding ako predávajúcim a spoločnosťou AGROFERT ako kupujúcim (ďalej len „Zmluva Krahulík“).

25.	Úrad zároveň zistil, že na základe Zmluvy Kmotr podnikateľ AGROFERT nadobudne 100 % akcií podnikateľa Kmotr, s ktorými je spojené 100 % hlasovacích práv na valnom zhromaždení tejto spoločnosti a na základe Zmluvy Krahulík podnikateľ AGROFERT nadobudne 100 % akcií podnikateľa Krahulík, s ktorými je spojené 100 % hlasovacích práv na valnom zhromaždení tejto spoločnosti. 

26.	Po preskúmaní všetkých predložených podkladov úrad zistil, že na základe uzavretia Zmluvy Kmotr bude podnikateľ AGROFERT vykonávať kontrolu nad podnikom podnikateľa Kmotr a na základe uzavretia zmluvy Krahulík bude podnikateľ AGROFERT vykonávať kontrolu nad podnikom podnikateľa Krahulík. 

27.	Úrad ďalej skúmal, či nadobudnutie kontroly nad podnikom podnikateľa Kmotr a nad podnikom podnikateľa Krahulík predstavuje jednu koncentráciu. V tejto súvislosti úrad zistil vzájomnú previazanosť Zmluvy Kmotr a Zmluvy Krahulík, ktorá je evidentná najmä zo skutočnosti, že nadobúdateľom kontroly aj nad podnikom podnikateľa Kmotr aj nad podnikom podnikateľa Krahulík je jeden podnikateľ – podnikateľ AGROFERT. Ďalej úrad zistil, že Zmluva Kmotr aj Zmluva Krahulík bola uzatvorená v ten istý deň, Zmluva Kmotr aj Zmluva Krahulík sú navzájom svojimi ustanoveniami prepojené.  Z právneho hľadiska prepojenie týchto zmlúv vyplýva zo skutočnosti, že odkladacou podmienkou uskutočnenia prevodu 100 % akcií podnikateľa Kmotr je uzavretie Zmluvy Krahulík a naopak odkladacou podmienkou uskutočnenia prevodu 100 % akcií Krahulík je uzavretie Zmluvy Kmotr, tzv. vysporiadanie oboch transakcií sa uskutoční po splnení všetkých odkladacích podmienok v jeden deň, na ktorom sa strany dohodnú a v prípade odstúpenia od Zmluvy Kmotr je takéto odstúpenie platné a účinné iba vtedy, pokiaľ predmetná zmluvná strana odstúpi aj od Zmluvy Krahulík a naopak v prípade odstúpenia od Zmluvy Krahulík je takéto odstúpenie platné a účinné iba vtedy, pokiaľ predmetná zmluvná strana odstúpi aj od Zmluvy Kmotr.

28.	Na základe vyššie uvedených skutočností úrad dospel k záveru, že nadobudnutie kontroly nad podnikom podnikateľa Kmotr a nad podnikom podnikateľa Krahulík predstavuje jednu koncentráciu. 

29.	Na základe vyššie uvedeného úrad dospel k záveru, že uzavretím Zmluvy Kmotr a uzavretím Zmluvy Krahulík dňa 03. 05. 2010 získal podnikateľ AGROFERT výlučnú kontrolu nad podnikom podnikateľa Kmotr a nad podnikom podnikateľa Krahulík a teda uzavretím Zmluvy Kmotr a Zmluvy Krahulík v danom prípade došlo k naplneniu skutkovej podstaty koncentrácie podľa § 9 ods. 1 písm. b) zákona.

III.	Účastníci koncentrácie

30.	Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

31.	Na základe vyššie uvedeného úrad zistil, že účastníkom správneho konania je podnikateľ AGROFERT, ktorý na základe Zmluvy Kmotr a Zmluvy Krahulík získal výlučnú kontrolu nad podnikom podnikateľa Kmotr a nad podnikom podnikateľa Krahulík.

32.	Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

33.	V prípade predmetnej koncentrácie je teda účastníkom koncentrácie podnikateľ AGROFERT na strane nadobúdateľa kontroly a podnikatelia Kmotr a Krahulík na strane nadobúdaného subjektu.

IV.	Koncentrácia podliehajúca kontrole úradu

34.	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

35.	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

36.	Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

37.	Vychádzajúc z podkladov predložených v oznámení koncentrácie úrad zistil, že podnikateľ AGROFERT dosiahol za uzavreté účtovné obdobie predchádzajúce vzniku koncentrácie celkový obrat na území Slovenskej republiky vyšší ako 19 000 000 eur a podnikateľ Krahulík dosiahol za uzavreté účtovné obdobie predchádzajúce vzniku koncentrácie celosvetový celkový obrat vyšší ako 46 000 000 eur.

38.	Z vyššie uvedeného vyplýva, že účastníci koncentrácie dosiahli zákonom stanovenú výšku obratu podľa § 10 ods. 1 písm. b) zákona, a teda predmetná koncentrácia podlieha kontrole úradu.

V.	Relevantné trhy 

34.	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 

Tovarové relevantné trhy

35.	Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia. 

36.	Z predložených podkladov a informácií úrad zistil, že spoločnosti Kmotr a Krahulík dovážajú na územie Slovenskej republiky mäsové výrobky z bravčového, hovädzieho a hydinového mäsa, a že v tejto oblasti pôsobí aj spoločnosť AGROFERT prostredníctvom svojich dcérskych spoločností Kostelecké uzeniny a HYZA, keďže spoločnosť HYZA sa na Slovensku zaoberá výrobou a predajom hydinových mäsových výrobkov a spoločnosť Kostelecké uzeniny dováža na Slovensko mäsové výrobky z bravčového, hovädzieho a hydinového mäsa z Českej republiky.

37.	Z uvedeného teda vyplýva, že aktivity účastníkov koncentrácie AGROFERT, Kmotr a Krahulík sa na území Slovenskej republiky prekrývajú v oblasti spracovania a predaja mäsových výrobkov z bravčového, hovädzieho a hydinového mäsa.

38.	Pri definovaní tovarového relevantného trhu v predmetnom prípade úrad skúmal zastupiteľnosť mäsových výrobkov vyrobených z jednotlivých druhov mäsa, pričom vychádzal zo skutočností uvedených v Oznámení koncentrácie ako aj zo skutočností známych úradu z jeho predchádzajúcej činnosti. 

39.	Mäsové výrobky sú potraviny, vyrábané s prevládajúcim podielom mäsa ako základnej suroviny, určené na priamu spotrebu alebo na ďalšiu tepelnú úpravu pred ľudskou spotrebou, ktoré boli ošetrené takým spôsobom, že mäsové výrobky na ich reze nemajú vlastnosti čerstvého mäsa.

40.	Základom pre výrobu mäsových výrobkov môže byť mechanicky separované mäso z varenej, chladenej, mrazenej alebo hlbokozmrazenej suroviny z mäsa jatočných zvierat a hydiny. Mäsové výrobky možno vyrábať tepelným opracovaním, solením, sušením alebo ich kombináciou. Tieto technologické procesy možno vykonávať aj v spojení s údením alebo fermentáciou za osobitných klimatických podmienok a pri použití prídavných látok a technologických pomocných látok. Výrobný proces zahŕňa výber suroviny vychladenej alebo zmrazenej a ostatných zložiek, mletie, sekanie, nasolenie, príprava mäsového dielu, pridávanie prísad, prídavných látok, technologických pomocných látok, plnenie do obalov, tepelné opracovanie, prípadne zrenie a sušenie pri trvanlivých tepelne neopracovaných výrobkoch, ochladenie, váženie, etiketovanie, skladovanie a expedícia výrobkov.

41.	Vzhľadom na senzorické a chuťové vlastnosti, ceny a účel použitia sa mäsové výrobky odlišujú od čerstvého výsekového mäsa.

42.	V súvislosti so zastupiteľnosťou mäsových výrobkov z bravčového, hovädzieho a hydinového mäsa existujú podľa účastníkov koncentrácie odlišné charakteristické vlastnosti mäsa z jednotlivých druhov hospodárskych zvierat, odlišný spôsob jeho spracovania a odlišné preferencie konečných spotrebiteľov, čo následne spôsobuje obmedzenie zastupiteľnosti mäsových výrobkov vyrobených z rôznych druhov mäsa. 

43.	Podľa účastníkov koncentrácie však výrobné postupy bravčových a hovädzích mäsových výrobkov v značnej miere využívajú kombinácie bravčového a hovädzieho mäsa. Z Oznámenia koncentrácie vyplýva, že existuje len veľmi malá skupina výrobkov, ktoré sú vyrobené výhradne z jedného druhu mäsa a že spotrebiteľ nerozlišuje, či je vybraný výrobok zložený z bravčového alebo hovädzieho mäsa a aký podiel tohto mäsa obsahuje. Spotrebiteľ spravidla preferuje biele (hydinové) mäso alebo červené mäso, pri ktorom už významne nerozlišuje, či ide o bravčové alebo hovädzie mäso.

44.	Kým spotrebiteľ mäsové výrobky z bravčového a hovädzieho mäsa v značnej miere nerozlišuje, odlišný prístup je pri mäsových výrobkoch z hydinového mäsa. Hydinové mäsové výrobky spotrebiteľ vníma ako kvalitatívne odlišné výrobky od bravčových a hovädzích mäsových výrobkov, a to z dôvodov priaznivej ceny, ľahkej úpravy, prípadne nízkej energetickej hodnoty. 

45.	Na základe vyššie uvedených skutočností považujú účastníci koncentrácie spracovanie a predaj mäsových výrobkov z bravčového mäsa a spracovanie a predaj mäsových výrobkov z hovädzieho mäsa za jeden spoločný relevantný trh, pričom spracovanie a predaj mäsových výrobkov z hydinového mäsa predstavuje samostatný relevantný trh.

46.	Mäsové výrobky podľa Výnosu Ministerstva pôdohospodárstva Slovenskej republiky a Ministerstva zdravotníctva Slovenskej republiky z 18. augusta 2005 č. 1895/2004-100, ktorým sa vydáva hlava Potravinového kódexu Slovenskej republiky zahŕňajú mäkké mäsové výrobky, trvanlivé mäsové výrobky, varené mäsové výrobky, pečené mäsové výrobky, solené mäsá, mäsové polokonzervy a mäsové konzervy a ostatné mäsové výrobky. 

47.	Z Oznámenia koncentrácie vyplýva, že každý z vyššie uvedených druhov mäsových výrobkov je zvyčajne vyrábaný rozličným výrobným postupom využívajúcim rozličné zariadenia a metódy výroby i rôzne výrobné receptúry. Taktiež sa zvyšuje špecializácia výrobcov na určitý druh mäsového výrobku, no podľa účastníkov koncentrácie sú v princípe všetci dodávatelia schopní využívať všetky hlavné spracovateľské metódy pri všetkých druhoch mäsových výrobkov. Spotrebitelia síce uvedené mäsové výrobky konzumujú zvyčajne pri rovnakej príležitosti, ale vnímajú ich ako rozdielne produkty.

48.	Podľa účastníkov koncentrácie spotrebiteľ vníma tieto výrobky ako mäsové výrobky, ktoré sú určené k bezprostrednej konzumácii bez tepelnej úpravy (napr. salámy, šunky, špeciality, klobásy, atď.) alebo ku konzumácii po tepelnej úprave (napr. párky, klobásy, atď.). Ďalšou skupinou výrobkov sú konzervy, ktoré nie sú určené k bezprostrednej spotrebe, pretože na rozdiel od výrobkov určených k bezprostrednej konzumácii boli tepelne spracované a sú uzavreté v obale za účelom dlhodobejšieho skladovania. Odlišným druhom mäsových výrobkov z hľadiska spotrebiteľa sú ďalej polotovary, ktoré sú určené k ďalšiemu spracovaniu. Ide predovšetkým o mleté a marinované mäsá. 

49.	Na základe vyššie uvedeného je podľa účastníkov koncentrácie možné členiť spracované mäsové výrobky na subsegmenty, ktorými sú mäkké mäsové výrobky, trvanlivé mäsové výrobky, varené mäsové výrobky, pečené mäsové výrobky, solené mäsá, mäsové polokonzervy a mäsové konzervy a ostatné mäsové konzervy, avšak vzhľadom na aktivity účastníkov koncentrácie na území Slovenskej republiky navrhujú ponechať otázku členenia mäsových výrobkov na jednotlivé druhy otvorenú.

50.	Vychádzajúc z predložených podkladov a informácií úrad v súlade s Oznámením koncentrácie skúmal v prípade predmetnej koncentrácie dopady tejto koncentrácie v oblasti spracovania a predaja mäsových výrobkov z bravčového a hovädzieho mäsa a v oblasti spracovania a predaja mäsových výrobkov z hydinového mäsa, avšak vzhľadom na nižšie uvedené závery, úrad ponechal presnú definíciu tovarových relevantných trhov otvorenú. 

Priestorové relevantné trhy

51.	Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

52.	Podľa podkladov a informácií predložených účastníkom konania podnikanie v oblasti spracovania a predaja mäsových výrobkov neobmedzujú významné ekonomické, technické, právne alebo iné bariéry na národnej a ani na medzinárodnej úrovni a že predaj mäsových výrobkov sa uskutočňuje na území širšom ako je územie Slovenskej republiky. Z Oznámenia koncentrácie zároveň vyplýva, že účastníci koncentrácie pôsobia na celom území Slovenskej republiky a súťažia s ostatnými podnikateľmi na celom území Slovenskej republiky. Súťažné podmienky na území Slovenskej republiky sú pritom podľa účastníkov koncentrácie také homogénne, že toto územie môže byť odčlenené od ostatných území s odlišnými súťažnými podmienkami, na základe čoho vymedzili v Oznámení koncentrácie priestorový relevantný trh územím Slovenskej republiky. 

53.	Na základe predložených podkladov a informácií úrad v predmetnom prípade vyhodnocoval dopady posudzovanej koncentrácie v oblasti spracovania a predaja mäsových výrobkov na územie Slovenskej republiky, avšak vzhľadom na závery uvedené nižšie, úrad ponechal v prípade predmetnej koncentrácie presnú definíciu priestorového relevantného trhu otvorenú.

VI.	Dopad koncentrácie na hospodársku súťaž

54.	Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

55.	V nadväznosti na vyššie uvedené úrad v ďalšej časti skúmal, či uskutočnením posudzovanej koncentrácie nedôjde k takým zmenám, ktoré by vytvárali dominantné postavenie podnikateľa AGROFERT, ktorého dôsledkom môžu byť významné prekážky efektívnej súťaže na vymedzenom trhu na území Slovenskej republiky.

56.	Úrad pritom vychádzal zo znenia § 8 ods. 1 zákona, na základe ktorého dominantné postavenie na relevantnom trhu má podnikateľ alebo niekoľko podnikateľov, ktorí nie sú vystavení podstatnej hospodárskej súťaži a ktorí sa vzhľadom na svoju ekonomickú silu môžu správať nezávisle.

57.	Vzhľadom na to, že tak ako bolo uvedené vyššie, podnikatelia Kmotr a Krahulík pôsobia na území Slovenskej republiky v rovnakej oblasti ako podnikateľ AGROFERT, posudzovaná koncentrácia je koncentráciou horizontálneho charakteru. 

58.	Pri posudzovaní dopadov predmetnej koncentrácie na hospodársku súťaž na vymedzenom trhu úrad skúmal štruktúru tohto trhu, intenzitu hospodárskej súťaže, bariéry vstupu a postavenie jednotlivých súťažiacich na vymedzenom trhu, pričom údaje uvedené v hranatých zátvorkách boli označené za predmet obchodného tajomstva a sú súčasťou spisového materiálu.

59.	Z podkladov a informácií predložených účastníkmi koncentrácie vyplýva, že mäsové výrobky sú vo všeobecnosti považované za čerstvé potraviny patriace medzi tovary každodennej spotreby. Pre zákazníkov, ktorí nakupujú mäsové výrobky sú typické malé a časté nákupy, pričom rozhodujúcim faktorom pri nákupe predmetných tovarov je predovšetkým cena a kvalita. Významným faktorom je taktiež dostatočnosť konkrétnej ponuky. Značka mäsových výrobkov pritom pre zákazníkov nezohráva významnú úlohu. Zároveň platí, že vstup nových podnikateľov na vymedzené trhy na území Slovenskej republiky neobmedzujú významné ekonomické, právne ani regulačné bariéry vstupu. 

Spracovanie a predaj mäsových výrobkov z bravčového a hovädzieho mäsa

60.	Celkovú veľkosť trhu v oblasti spracovania a predaja mäsových výrobkov z bravčového a hovädzieho mäsa vyčíslili účastníci koncentrácie v Oznámení koncentrácie na základe údajov zverejňovaných vo výkazoch, ktoré spracováva spoločnosť Radela, s. r. o., Trenčianska 55, 821 06 Bratislava (ďalej len „Radela“). Konkrétne údaje o celkovom predaji mäsových výrobkov z bravčového a hovädzieho mäsa na území Slovenskej republiky v rokoch 2007, 2008 a 2009 sa nachádzajú v nasledujúcej tabuľke.

Rok	Predaj bravčových a hovädzích mäsových 
výrobkov v SR (tony)	
2007	105 120	
2008	105 337	
2009	86 540	
Zdroj: Oznámenie koncentrácie

61.	Z Oznámenia koncentrácie zároveň vyplýva, že približne 13,5 % zo všetkých bravčových a hovädzích mäsových výrobkov predaných na Slovensku bolo v roku 2007 dovezených zo zahraničia, pričom v roku 2009 sa objem dovozov týchto výrobkov v porovnaní s rokom 2007 ešte zvýšil a predstavoval podiel 25 % z celkového objemu predaja bravčových a hovädzích mäsových výrobkov na Slovensku.

62.	Na základe údajov o objeme predaja mäsových výrobkov z bravčového a hovädzieho mäsa na území Slovenskej republiky, účastníci koncentrácie v Oznámení koncentrácie vyčíslili, že v rokoch 2007, 2008 a 2009 dosiahli na území Slovenskej republiky trhové podiely uvedené v nasledujúcej tabuľke.

Účastníci koncentrácie	Trhové podiely v SR – mäsové výrobky z bravčového a hovädzieho mäsa 	
	2007	2008	2009	
AGROFERT (Kostelecké uzeniny)	[0,4 - 0,8] %	[0,5 - 0,9] %	[0,8 - 1,2] %	
Kmotr	[0,3 - 0,7] %	[0,3 - 0,7] %	[0,5 - 0,9] %	
Krahulík	[0,3 - 0,7] %	[0,4 - 0,8] %	[0,8 - 1,2] %	
Zdroj: Oznámenie koncentrácie

63.	Podľa informácií uvedených v Oznámení koncentrácie pôsobí spoločnosť AGROFERT v oblasti spracovania a predaja mäsových výrobkov z bravčového a hovädzieho mäsa na území Slovenskej republiky prostredníctvom dcérskej spoločnosti Kostelecké uzeniny, ktorá na Slovensko dováža bravčové a hovädzie mäsové výrobky z Českej republiky. Rovnako aj spoločnosť Kmotr a spoločnosť Krahulík pôsobia na Slovensku prostredníctvom dovozu bravčových a hovädzích mäsových výrobkov z Českej republiky.

64.	Odberateľmi účastníkov koncentrácie sú predovšetkým medzinárodné obchodné reťazce, ktoré zásobujú prostredníctvom centrálnych distribučných centier týchto subjektov, ďalšími odberateľmi sú rôzne maloobchodné jednotky, ktorým sú mäsové výrobky dovážané priamo a podnikateľ AGROFERT distribuuje na Slovensku svoje produkty aj prostredníctvom spoločnosti HYZA. Predaj mäsových výrobkov uskutočňujú účastníci koncentrácie na základe zmlúv s individuálne dohodnutými obchodnými podmienkami prevažne na obdobie jedného roka. 

65.	Z Oznámenia koncentrácie vyplýva, že v oblasti spracovania a predaja mäsových výrobkov z bravčového a hovädzieho mäsa na území Slovenskej republiky pôsobí niekoľko väčších a viacero menších podnikateľov. Medzi subjekty s najvyšším trhovým podielom, ktorý na základe kvalifikovaného odhadu vyčíslil účastník konania, patria spoločnosti MECOM TRADE, spol. s r. o., Humenné, Hrádok s. r. o., Brekov, Tauris, a. s., Rimavská Sobota, Tauris Myjava, spol. s r. o., Myjava, Púchovský mäsový priemysel, a. s., Púchov a Nord Svit, s. r. o., Svit. Podľa účastníka konania dosiahli tieto spoločnosti v roku 2009 v oblasti spracovania a predaja mäsových výrobkov z bravčového a hovädzieho mäsa na území Slovenskej republiky trhové podiely v rozpätí od 4 do 50 %. 

66.	Z vyššie uvedených skutočností vyplýva, že podnikateľ AGROFERT dosiahol v roku 2009 v oblasti spracovania a predaja mäsových výrobkov z bravčového a hovädzieho mäsa v Slovenskej republike trhový podiel vo výške približne 1 %. Vzhľadom na to, že trhový podiel nadobúdaných spoločností Kmotr a Krahulík bol v roku 2009 v tejto oblasti vo výške približne 1,7 %, podnikateľ AGROFERT nadobudne po uskutočnení posudzovanej koncentrácie v oblasti spracovania a predaja mäsových výrobkov z bravčového a hovädzieho mäsa v Slovenskej republike trhový podiel vo výške 2,7 %. 

67.	Na základe postavenia účastníkov koncentrácie a ich konkurentov v oblasti spracovania a predaja mäsových výrobkov z bravčového a hovädzieho mäsa na území Slovenskej republiky v súčasnosti úrad zistil, že posudzovaná koncentrácia významne nezasiahne do existujúcej trhovej štruktúry v oblasti spracovania a predaja mäsových výrobkov z bravčového a hovädzieho mäsa, a že postavenie účastníkov koncentrácie na tomto trhu na území Slovenskej republiky sa po uskutočnení posudzovanej koncentrácie nezmení. 

68.	Na základe predložených podkladov a informácií úrad zároveň skúmal dôsledky predmetnej koncentrácie v prípade posudzovania jej dopadov zvlášť pre spracovanie a predaj mäsových výrobkov z bravčového mäsa a zvlášť pre spracovanie a predaj mäsových výrobkov z hovädzieho mäsa. Vychádzajúc z údajov o objeme predaja účastníkov koncentrácie, výške trhového podielu účastníkov koncentrácie a o postavení ostatných subjektov na daných trhoch úrad zistil, že uskutočnením posudzovanej koncentrácie by ani na užšie vymedzených trhoch nedošlo k podstatným zmenám v existujúcej trhovej štruktúre a účastníci koncentrácie by nedosiahli také trhové postavenie, ktorého dôsledkom by boli významné prekážky efektívnej hospodárskej súťaže na takto vymedzených trhoch na území Slovenskej republiky. 

69.	Vzhľadom na to, že uskutočnením posudzovanej koncentrácie nedôjde k významnej zmene konkurenčného prostredia ani na užšie vymedzených trhoch, úrad ponechal presnú definíciu relevantného trhu otvorenú a pre účely tohto rozhodnutia skúmal dopady posudzovanej koncentrácie na širšie vymedzený trh mäsových výrobkov z bravčového a hovädzieho mäsa na území Slovenskej republiky.

70.	Vzhľadom na to, že tak ako už bolo uvedené vyššie, predmetnou koncentráciou sa štruktúra konkurenčného prostredia a postavenie účastníkov koncentrácie v oblasti spracovania a predaja mäsových výrobkov z bravčového a hovädzieho mäsa na území Slovenskej republiky významne nezmení, úrad dospel k záveru, že predmetnou koncentráciou nedôjde k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej hospodárskej súťaže na posudzovanom trhu. 

Spracovanie a predaj mäsových výrobkov z hydinového mäsa

71.	Celkový objem spracovania a predaja mäsových výrobkov z hydinového mäsa vyjadrili účastníci koncentrácie na základe údajov spracovaných vo výkazoch spoločnosti Radela ako aj na základe vlastných informácií z danej oblasti. Konkrétne údaje o celkovej veľkosti tohto trhu na území Slovenskej republiky sú uvedené v nasledujúcej tabuľke.

Rok	Predaj hydinových mäsových výrobkov v SR (tony)	
2007	16 718	
2008	16 585	
2009	14 673	
Zdroj: Oznámenie koncentrácie

72.	Z oznámenia koncentrácie pritom vyplýva, že z celkového objemu  hydinových mäsových výrobkov predaných na Slovensku v roku 2007 pochádzal približne 14 %-ný podiel zo zahraničia a v roku 2009 bolo na Slovensko dovezených približne 16 % z celkového objemu hydinových mäsových výrobkov predaných v Slovenskej republike.

73.	Na základe aktivít účastníkov koncentrácie na území Slovenskej republiky účastníci koncentrácie vyčíslili trhové podiely, ktoré dosiahli podnikatelia AGROFERT, Kmotr a Krahulík v rokoch 2007, 2008 a 2009 v oblasti spracovania a predaja mäsových výrobkov z hydinového mäsa na území Slovenskej republiky. Konkrétne údaje o výške trhových podielov sú uvedené v nasledujúcej tabuľke.

Účastníci koncentrácie	Trhové podiely v SR – mäsové výrobky z hydinového mäsa 	
	2007	2008	2009	
AGROFERT 
(HYZA)	[25 – 29] %	[28 – 32] %	[34 – 38] %	
AGROFERT 
(Kostelecké uzeniny)	[0,26 - 4,26] %	[0,33 - 4,33] %	[1 – 5] %	
Kmotr	[0,0027 - 0,0031] %	[0,0039 - 0,0043] %	[0,0114 - 0,0118] %	
Zdroj: Oznámenie koncentrácie

74.	Z Oznámenia koncentrácie vyplýva, že účastník koncentrácie AGROFERT pôsobí na Slovensku v oblasti spracovania a predaja mäsových výrobkov z hydinového mäsa jednak prostredníctvom dcérskej spoločnosti HYZA, ktorá hydinové mäsové výrobky vyrába na Slovensku, ale aj prostredníctvom dcérskej spoločnosti Kostelecké uzeniny, ktorá hydinové mäsové výrobky dováža na Slovensko z Českej republiky. Z nadobúdaných spoločností pôsobí v tejto oblasti iba podnikateľ Kmotr, ktorý hydinové mäsové výrobky nakupuje a ďalej predáva, pričom na územie Slovenskej republiky doviezol v roku 2009 1,7 tony hydinových mäsových výrobkov. Podnikateľ Krahulík sa výrobou a ani obchodovaním s hydinovými mäsovými výrobkami nezaoberá.

75.	Odberateľmi účastníkov koncentrácie sú predovšetkým medzinárodné obchodné reťazce, ktoré zásobujú prostredníctvom centrálnych distribučných centier týchto subjektov, ďalšími odberateľmi sú rôzne maloobchodné jednotky, ktorým sú mäsové výrobky dovážané priamo a podnikateľ AGROFERT distribuuje na Slovensku svoje produkty aj prostredníctvom spoločnosti HYZA. Predaj mäsových výrobkov uskutočňujú účastníci koncentrácie na základe zmlúv s individuálne dohodnutými obchodnými podmienkami prevažne na obdobie jedného roka. 

76.	Ďalšími subjektmi, ktoré podľa Oznámenia koncentrácie pôsobia v oblasti spracovania a predaja mäsových výrobkov z hydinového mäsa sú napríklad spoločnosti MECOM TRADE, spol. s r. o., Humenné a Tauris, a. s., Rimavská Sobota ako aj subjekty dovážajúce hydinové mäsové výrobky na Slovensko zo zahraničia ako napríklad spoločnosť Masna Příbram, spol. s r. o., Příbram. 

77.	Vzhľadom na to, že nadobúdaná spoločnosť Kmotr má v oblasti spracovania a predaja mäsových výrobkov z hydinového mäsa na území Slovenskej republiky iba minimálne aktivity, v roku 2009 dosiahla v tejto oblasti zanedbateľný trhový podiel. 

78.	Vzhľadom na to, že tak ako vyplýva z vyššie uvedených skutočností, spoločnosť Kmotr nemá v súčasnosti v oblasti spracovania a predaja mäsových výrobkov z hydinového mäsa na Slovensku významné postavenie, ako aj vzhľadom na postavenie ostatných podnikateľov na posudzovanom trhu, uskutočnením posudzovanej koncentrácie sa postavenie podnikateľa AGROFERT v oblasti spracovania a predaja mäsových výrobkov z hydinového mäsa na území Slovenskej republiky významne nezmení a nedôjde teda k významnej zmene existujúcej trhovej štruktúry. 

79.	Vzhľadom na to, že predmetnou koncentráciou sa štruktúra konkurenčného prostredia a postavenie účastníkov koncentrácie v oblasti spracovania a predaja mäsových výrobkov z hydinového mäsa nezmení, úrad dospel k záveru, že predmetnou koncentráciou nedôjde k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej hospodárskej súťaže na predmetnom trhu. 

VII.	Záver

80.	Po preskúmaní a komplexnom vyhodnotení všetkých získaných podkladov a informácií, úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na vymedzených trhoch v Slovenskej republike.

81.	Podľa § 33 zákona úrad listom č. 2571/PMÚ SR/2010 zo dňa 12. 07. 2010 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

82.	Účastník konania na základe predmetnej výzvy úradu vyznačil údaje, ktoré považuje za predmet obchodného tajomstva, pričom úradu predložil návrh iného znenia predmetných informácií, ktorý neobsahuje obchodné tajomstvo. Predložený návrh zabezpečujúci ochranu obchodného tajomstva úrad akceptoval.

83.	S výnimkou vyššie uvedených pripomienok týkajúcich sa vymedzenia obchodného tajomstva, účastník konania nemal k podkladu rozhodnutia, k spôsobu jeho zistenia, ani k záverom prešetrovania, ku ktorým úrad dospel, žiadne pripomienky a nenavrhol ani doplnenie podkladu rozhodnutia.

84.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Emília Babiaková
	riaditeľka odboru koncentrácií 

Rozhodnutie sa doručuje:

Mgr. Robert Ondrášik
advokát a konateľ
agner & partners, s.r.o.
Špitálska 10
811 09 Bratislava